D'fhoilsigh an Rialtas na sonraí a bhaineann leis an reachtaíocht atá curtha le chéile acu ina bhfuil moltaí faoi bhealaí le déileáil le Breatimeacht gan margadh a bheith déanta. Dúirt an Rialtas go dtabharfadh an reachtaíocht cosaint do phobal na tíre agus d'fhostaíocht - agus go bhféadfaí leanacht ar aghaidh ag úsáid seirbhísí tábhachtacha ar fud oileán na hÉireann, cosúil le cúram sláinte agus soláthar leictreachais.

Dúirt an Tánaiste Simon Coveney nach gceapann sé go dtarlóidh Breatimeacht gan margadh, ach go gcaithfear reachtaíocht a chur in áit le bheith réitithe dá dtarlódh a leithéid. Bealaí leis an status quo a chosaint atá i gceist leis an reachtaíocht atá molta, a dúirt sé.

Tá an earnáil bia níos leochailí ná earnálacha eile a dúirt an Tánaiste, agus an earnáil ag braith chomh mór ar mhargadh na Breataine, go háirithe má shocraíonn an Bhreatain táillí agus rátaí trádála ón Eagraíocht Dhomhanda Trádála a chur i bhfeidhm th'éis imeacht na Breataine ón Aontas Eorpach.

Dúirt sé gur chuir ceannairí an Aontais Eorpaigh a ndluthphairtíocht in iúl don rialtas in athuair, agus go bhfuil dul amú ar éinne a cheapann go ndéanfar sceilpín gabhair den tír ar mhaithe le margadh breatimeachta a bheith déanta.

Dúirt urlabhraí ó Fhinna Fáil go mbeidh an páirtí ag tacú leis an reachtaíocht, agus dúradh go bhfuil ábhair eile a bhí le plé sa Dáil sna seachtainí seo amach romhainn, curtha go leataobh, sa gcaoi agus gur féidir a bheith cinnte, go nglacfar leis an reachtaíocht.

Tá súil ag an Rialtas nach mbeidh gá leas a bhaint as an reachtaíocht seo, ach agus muid ag druidim i dtreo deireadh mhí Márta tá réiteach na ceiste achrannaí seo, fós idir dhá cheann na meá.